钦定古今图书集成/明伦汇编/氏族典/第429卷 > 赵振
## 钦定古今图书集成/明伦汇编/氏族典/第429卷 > 赵振

按《宋史赵振传》：“振字仲威，雄州归信人。景德中，从石
普于顺安军，获契丹阵图，授三班借职，累迁象州防
御使，擢鄜延路副都总管，知延州。贼寇塞门砦，砦主
高延德、监押王继元皆没于贼，振坐拥兵不救，法当
斩，再贬潭州安置。逾年，复右武卫将军、惠州团练使、
并代路兵马钤辖，就迁副总管、祁州团练使，进博州”
防御使，改解州，致仕，复起为左神武大将军，卒。振刚
强自负，有武力，便弓马，喜谋画，轻财尚气，众乐为用。
子珣、瑜。珣以陈执中荐，为缘边巡检使，擢通事舍人、
招讨都监。元昊大入，珣居阵西北，瑜亦在军中，战甚
力。俄夏骑四合，珣被擒，瑜以身免。珣美风仪，性劲特，
好学，恂恂类儒者，既没，人多惜之，后卒贼中。瑜弟璞，
亦知名。